Den 26‑årige Jakob Vang Glud fra skakklubben Philidor bliver som den kun 13. dansker nogensinde udnævnt til stormester. I Sveins Minneturnering i Oslo scorede Glud sin tredje stormesternorm, og da han for længst er kommet over 2500 i rating, er alle formalia i orden. Han skal spille OL for Danmark til august i Tromsø på den anden side af polarcirklen, og det bliver givetvis i forbindelse hermed, at den officielle udnævnelse finder sted. Den første GM-norm scorede Jakob Vang Glud tilbage i “XX Open Es Vermar 2007” på Mallorca, mens den anden kom i hus i 2013‑udgaven af Politiken Cup. Danmark har nu 11 stormestre, da vores største skaknavn gennem tiderne, Bent Larsen, jo afgik ved døden i september 2010, og Henrik Danielsen i dag repræsenterer Island. Samtidig med GM-titlen sikrede Glud sig også førstepladsen i Oslo, idet han havde bedst korrektion af fire spillere, der alle havnede på syv points - de tre øvrige var GM Tiger Hillarp Persson, Sverige, IM Frode Urkedal, Norge, og GM Mark Hebden, England.

Et nøgleparti var gevinsten mod nordmanden Espen Lie i 7. runde, hvor Glud havde de hvide brikker:

1.c4 - den engelske åbning, som Glud spiller med stor kompetence og forkærlighed - Sf6 2.g3 g6 3.Lg2 Lg7 4.Sc3 0–0 5.d3 c5 6.Sh3 Sc6 7.Sf4 d6 8.a3 Tb8 9.Tb1 a5 10.Ld2 Ld7 11.h4 h5 12.0–0 b6 13.Sb5 Se5 14.Lc3 Sfg4 15.Dd2 Lc6 16.e4 e6 17.Tbe1 De7 18.Sh3 Lh6 19.f4 Lxb5 20.cxb5 Kh7 21.Sg5+ Lxg5 22.hxg5 Sd7 ...

Sorts spil har gennem de seneste træk været af yderst dubiøs karakter, og den hvide plan er nu gribende i al sin enkelhed: Man bytter den sorte springer på g4 af (den kan ikke retirere) og myrder sort i h-linjen:

23.Lf3 f5 24.exf5 gxf5 25.Lxg4 fxg4 26.Dh2 Df7 27.f5!

Åbner alle sluser for hvid. Lie er hjælpeløs: 27. - exf5 28.Te7!

Se diagrammet.

En ualmindelig fiks krølle på halen. Sort bliver mat, hvis han napper det hvide tårn (28. - Dxe7 29.Dxh5+ Kg8 30.Dg6+ Dg7 31.Dxg7#), så Lie valgte forståeligt nok at kapitulere.

Gluds talent har længe været åbenlyst, og han kan blive et vigtigt våben for det danske hold, når det i begyndelsen af august går løs i Tromsø.